Reiñ un dazont d'ar brezhoneg ne c'hell bezañ netra all eget sevel ur gevredigezh nevez. Eus tud e reer anv eta da gentañ, ar vrezhonegerien a vremañ hag ar miliadoù da zont ha n'eo ket eus ur yezh dienkorfet. Harpañ ha kalonekaat ar yezherien a ranker strivañ d'ober e kement doare zo. Kement-se a dalvez kinnig un endro sur, sklaer, eeun ha degemerus d'an deskidi. Un doare-skrivañ hag unan hepken evel-just (penaos ober e dreuz en teknologiezhioù nevez a-hend-all, da skouer?). Met daoust ha  ne ve ket poent ivez da gaout ur gwir breder war ar mod da gelenn un doare distagañ ha toniañ etre, brezhonek, mat d'an holl evel diazez? Rann­yezhouriezh zo mat evit studierien ar skol-veur. Ha krediñ a reer e gwirionez e c'hallje kement deskard zo adwriziennañ en un isrannyezh bennak? Ma kar ha ma c'hall lod ober, gwell a se. Met kredomp embann n'eo ken hunvreal, ma reer anv a vrezhonekaat tud a viliadoù.